Rakastuin laitoksemme lehtoriin, mutta suhde päättyi rumasti – nyt hän pitää mykkäkoulua ja kielsi tulemasta luennoilleen - Mielipide | HS.fi
Rakastuin laitoksemme lehtoriin, mutta suhde päättyi rumasti – nyt hän pitää mykkäkoulua ja kielsi tulemasta luennoilleen
Minua neuvottiin uskoutumaan ystävälle, jotta en jäisi traumani kanssa yksin. Pedagogisesta vastuunkannosta ei voi omassa tapauksessani puhua.
Rakastuin laitoksemme lehtoriin, mutta suhde päättyi rumasti – nyt hän pitää mykkäkoulua ja kielsi tulemasta l
Julkaistu: 20.7. 2:00 , Päivitetty: 20.7. 6:35
Mielipidesivulla (HS 6.7.) kirjoitettiinhttps://www.hs.fi/paivanlehti/06072018/art-2000005744624.html, että pedagoginen vastuu koskee myös yliopistojen opettajia. Koulun johdon tulee suhtautua vastuullisesti opiskelijoiden henkisen ja fyysisen terveyden turvaamiseen. Oma kokemukseni pedagogisen vastuun kannosta on hyvin erilainen.
Olin opiskelijana suuressa kotimaisessa yliopistossa. Opintojeni ensimmäisenä vuonna aloitin seurustelusuhteen oppiaineemme lehtorin kanssa. Rakastuin, ja tein omalta kannaltani huonoja valintoja mahdollistaakseni suhteen jatkumisen. Omat opintotavoitteeni unohtuivat nopeasti.
Suostuin lehtorin kanssa intiimiin kanssakäymiseen yliopiston tiloissa ja matkustin hänen mukanaan kansainväliseen konferenssiin. Yliopisto lienee maksanut hotellihuoneemme, lehtori maksoi lentoni.
Kun lähes kahden vuoden intensiivisen seurustelun jälkeen paljastui, että lehtori olikin omalla tahollaan viettänyt minulta salaamaansa perhe-elämää, järkytyin syvästi. Hän ei asiaa minulle selittänyt tai pahoitellut, ja aiemmin päivittäiseksi muotoutunut yhteydenpitomme loppui siihen.
Viikkoja myöhemmin kerroin tapahtuneesta ohjaajalleni, joka on myös lehtorin lähiesimies, sekä laitoksen johtajalle. He keskustelivat asiasta lehtorin kanssa muutamaa päivää myöhemmin. Minulle sanottiin, että asia oli nyt loppuunkäsitelty.
Minua neuvottiin uskoutumaan ystävälle, jotta en jäisi traumani kanssa yksin. He kertoivat myös, että oppiaineen sisällä tullaan miettimään, miten opetushenkilökunnan ja opiskelijoiden seurustelusuhteita käsitellään vastaisuudessa. Sen koommin en ole asiasta kuitenkaan kuullut.
Kirjoitin myöhemmin ohjaajalleni, että tuntui oudolta, miten tilanne eri osapuolten kannalta meni. Ohjaajani ei vastannut viestiini. Lehtori jatkaa mykkäkouluaan, joskin keväällä hän sanoi kutsuvansa vahtimestarin paikalle, jos yritän osallistua hänen luennoilleen tai seminaareihinsa.
Minulle ei missään vaiheessa tarjottu esimerkiksi keskusteluapua, eikä kukaan ole yliopiston taholta edes kysynyt henkisestä terveydestäni. Lehtorille asiasta ei ole ollut mitään seurauksia yliopiston taholta.
Näinkin voidaan siis toimia. Mistään pedagogisesta vastuunkannosta tai inhimillisestä lähimmäisestä välittämisestä tuskin kannattaa tässä omassa tapauksessani edes puhua.
Romanssi Seuraa
Pedagoginen vastuu Seuraa